Fetus langs stroom gevind  ’n Fetus is Woensdagoggend langs ’n stroom in Alberton gevind. (Argieffoto: Unsplash) ’n Fetus, nog met die plasenta geheg, is Woensdagoggend langs ’n stroom op die hoek van Alwyn Taljaardlaan en Du Plessisweg in Alberton, Gauteng, gevind. Volgens Shawn Herbst, woordvoerder van Netcare 911, is nooddienswerkers na die toneel ontbied nadat ’n lid van die publiek dié gru-vonds gemaak het. “Nooddienswerkers het ’n oproep ontvang dat daar ’n baba in ’n rivier ontdek is. “By hul aankoms op die toneel het die nooddienswerkers ’n volledig ontwikkelde fetus, nog met die plasenta geheg, op ’n klein rivierbank langs die stroom gevind. “Die fetus is op die toneel deur nooddienswerkers ondersoek en dood verklaar.” Herbst sê dit is nie duidelik hoe lank die fetus daar was nie. Volgens hom was die polisie ook op die toneel. Die polisie het egter nog nie op Maroela Media se navraag gereageer nie. Dit is nie in dié stadium duidelik of iemand in verband met die voorval in hegtenis geneem is en of die saak ondersoek word nie.